<classify> NAIBU Waziri, Ofisi ya Rais, Tawala za Mikoa na Serikali za Mitaa TAMISEMI, Mwita Waitara amesema serikali itaendelea kutoa kipaumbele na kuunga mkono jitihada za wananchi wa Hanang ili kuhakikisha miundombinu ya elimu inaboreshwa kuwawezesha watoto wa wafugaji kupata haki ya kusoma.Hii ni mara ya kwanza kwa Waitara kujibu swali bungeni ikiwa ni baada ya kuapishwa kushika nafasi hiyo alioupata baada ya Rais John Magufuli kufanya mabadiliko madogo kwenye baraza la mawaziri.Akijibu swali la msingi la Mbunge wa Hanang, Mary Nagu CCM, Waitara alisema Halmashauri ya Wilaya ya Hanang ina jumla ya shule za msingi 125 zenye jumla ya wanafunzi 74,156, wakiwemo wavulana 37,058 na wasichana 37,098.Aidha, zipo shule za sekondari 34 zenye jumla ya wanafunzi 9,885 kati yao wavulana ni 4,128 na wasichana 5,757,Waitara alisema pia kupitia programu ya ukarabati wa shule kongwe, serikali imetengwa Sh milioni 900 kwa ajili ya ukarabati wa Shule ya Sekondari Nangwa iliyoko wilayani Hanang ambapo hadi sasa vyumba 10 vya madarasa, maabara mbili na matundu saba ya vyoo yamekarabatiwa na Wakala wa Majengo Tanzania TBA inaendelea na ukarabati.Katika swali la msingi, Dk Nagu aliuliza, Je, ni lini serikali itaunga mkono nguvu za wananchi katika kujenga hosteli ili kuwasaidia watoto wa wafugaji kuendelea na masomo pindi wazazi wao wanapohama kutafuta malisho. Kupitia swali hilo wabunge wawili wapya wa CCM waliuliza maswali ya nyongeza ambao ni pamoja na Mbunge wa Babati Mjini, Pauline Gekul aliyeomba serikali kusaidia umaliziaji wa shule mbili za msingi ili kuwezesha wanafunzi kundikishwa mwakani.  <topic>: KITAIFA 